2419455


Gan ystyried y berthynas rhwng cynllunio iaith, datblygu cymunedol a datblygu economaidd, dadansoddwch yn feirniadol gynllun/iau presennol gan gyrff cyhoeddus i hyrwyddo'r Gymraeg. Dylech roi sylw i elfennau strategaeth, polisi a gweithredu.

Ers cyflwyno Mesur y Gymraeg (Cymru) 2011, a Safonau’r Gymraeg yn ei sgil yn 2015, mae galw cynyddol wedi bod yn hysbysebion swyddi’r sector cyhoeddus am sgiliau Cymraeg, yn wyneb y tirlun deddfwriaethol a rheoleiddiol mwy cadarn. Mae sefydliadau cyhoeddus Cymru wedi ymateb i’r her hwn mewn ffyrdd amrywiol: mae Llywodraeth Cymru, er enghraifft, wedi cynnal cynllun peilot i wneud mis o wersi Cymraeg yn ofynnol i holl weithwyr ei chynllun prentisiaethau (Swyddog Llywodraeth Cymru, 2025); mae gan Amgueddfa Cymru bolisi sy’n gwneud rhuglder yn y Gymraeg yn faen prawf hanfodol ar gyfer y sawl sy’n gweithio ar dderbynfeydd Sain Ffagan (Swyddog Amgueddfa Cymru, 2025); ac mae Cyngor Bwrdeistref Sirol Rhondda Cynon Taf (CBSRhCT o hyn allan) wedi cyflwyno sawl mesur, gan gynnwys cynllun gwarantu cyfweliad i siaradwyr Cymraeg (CBSRhCT, 2023b). Yn ei astudiaeth o oblygiadau cyfreithiol a moesol camau a gymerwyd ers y 1980au i neilltuo rhai swyddi penodol i siaradwyr Cymraeg, trafoda Huw Lewis yr wrthwynebiad i weithgarwch o’r math hwn, sydd yn parhau hyd heddiw mewn rhai sectorau, ar y sail ei fod yn annheg ac yn camwahaniaethu yn erbyn y sawl nad ydynt yn siarad Cymraeg (Lewis, 2011, t. 1019). Ond fel y dadleua Lewis, nid unioni cam â siaradwyr Cymraeg am eu bod wedi’u tangynrychioli yn y gweithlu, yn yr un modd ag y cam-wahaniaethwyd yn erbyn grwpiau cymdeithasol eraill, oedd nod polisïau o’r fath (Lewis, 2011, t. 1024). Yn hytrach, eu bwriad oedd, ‘to create a workforce that has the ability to provide public services through the medium of Welsh as well as English’ (Lewis, 2011, t. 1024). Pwysleisir yma mai cyflenwi gwasanaethau Cymraeg i unigolion yw bwriad cynlluniau fel hyn, nid hyrwyddo defnydd o’r Gymraeg ymhlith grŵp o gydweithwyr yn y gweithle.
	Ond yn gefnlen i hwn yn y cyfnod mwy diweddar yw’r ffaith ein bod yn profi cwymp yn nifer y siaradwyr Cymraeg, ar yr union adeg lle y mae galw uwch am y sgiliau cynyddol prin hyn. Gellid dadlau ein bod mewn ar drothwy dealltwriaeth newydd o’r hyn y mae bod yn siaradwr Cymraeg yn ei olygu - a benthyg geiriau Heller am beryglon gweld iaith fel nwydd (commodification of language), a ydym yn wynebu ystyried y Gymraeg yn sgil y gellir ei fesur yn unig, yn hytrach nag yn nodwedd anhepgor a berthyn i grŵp penodol (Heller, 2003, t. 474)? Mae eraill fodd bynnag, fel Pujolar a Gonzàlez yn eu trafodaeth ar mudes ieithyddol ymhlith y gweithlu yng Nghatalunya (2013), yn gweld bod hyrwyddo’r defnydd o sgiliau mewn iaith leiafrifol yn y gweithle yn gyfle i ddatod yr hualau sy’n clymu iaith wrth grŵp cymdeithasol penodol ac sydd wedi rhwystro twf yr iaith honno a’i pheuoedd. Ond i ba raddau mae’r naill sefyllfa neu’r llall yn ddymunol o safbwynt iaith leiafrifol? Yn sicr mae twf yn bwysig, ynghyd â chynyddu defnydd ac annog amrywiaeth o bobl wahanol i ddefnyddio’u sgiliau Cymraeg yn y gweithle. Yn wir, dyma weledigaeth sawl polisi neu strategaeth iaith ar lefel genedlaethol yng Nghymru. Mae Strategaeth Cymraeg 2050: Miliwn o Siaradwyr Llywodraeth Cymru, er enghraifft, wrth fanylu ar sut y bydd yn cyrraedd y nod o ddyblu’r defnydd dyddiol o’r Gymraeg erbyn canol y ganrif hon, yn enwi’r ‘gweithle’ fel y maes blaenoriaeth cyntaf (2017, tt.49-52). Yn fwy diweddar byth, mae Cynllun Strategol newydd Comisiynydd y Gymraeg wedi pennu’r gweithle fel un o dair thema sy’n cael blaenoriaeth yn ystod y cyfnod 2025-2030, gan bwysleisio pwysigrwydd strategol y gweithle a’r gweithlu i annog defnydd ehangach o’r iaith: ‘Yr her yw cynnal sgiliau Cymraeg ein pobl ifanc a throi siaradwyr yn ddefnyddwyr tymor hir. Rhan allweddol o sicrhau’r dilyniant ieithyddol hwn yw galluogi pobl i weithio yn y Gymraeg o ddydd i ddydd’ (Comisiynydd y Gymraeg, 2025, t. 9). Her ychwanegol sy’n ein hwynebu fel cynllunwyr iaith yng Nghymru yw llunio polisïau a strategaethau sy’n rhoi cyfle i bobl ddefnyddio’r sgiliau sydd ganddynt, heb gyfaddawdu ar bwysigrwydd y Gymraeg a’r hunaniaeth a berthyn iddi. Bydd yr astudiaeth hon yn ystyried yn feirniadol i ba raddau y mae cynllun gwarantu cyfweliad i siaradwyr Cymraeg CBSRhCT yn llwyddo yn hynny o beth, a sut y gellid datblygu’r cynllun ymhellach i fynd i’r afael â’r heriau hyn mewn ffordd fwy effeithiol.
Wrth bwyso a mesur unrhyw ymdrechion i hyrwyddo’r Gymraeg yn y sir yn gyffredinol ac ymhlith gweithlu’r Cyngor, dylid rhoi sylw dyledus i rai tueddiadau cadarnhaol o ran y Gymraeg yn yr ardal ar hyn o bryd, a sut y mae manteisio ar y momentwm hwn. Yn ôl Cyfrifiad 2021, yn wyneb y gostyngiad cyffredinol yng nghanran y boblogaeth, a nifer y bobl, sy’n siarad Cymraeg, gwelodd Rhondda Cynon Taf dwf bach o 12.3% i 12.4% yng nghanran boblogaeth sy’n medru’r iaith, sydd gyfystyr â thwf o tua 2.8% yn nifer go iawn y siaradwyr (o 27,779 i 28,556 o bobl) (Comisiynydd y Gymraeg, 2023b). Yn wir, roedd Rhondda Cynon Taf yn un o bedair sir yn unig a welodd dwf o ran y Gymraeg yn y ddegawd hyd at 2021, a’r lleill i gyd yn siroedd cyfagos - Merthyr Tudful, Caerdydd, a Bro Morgannwg - sy’n awgrymu bod hon yn duedd ranbarthol, sy’n ei gwneud hi’n bosibl y bydd twf yn yr alw am wasanaethau Cymraeg ar draws y rhanbarth (Comisiynydd y Gymraeg, 2023b). Mae hyn, o bosibl, wedi’i hadlewyrchu yn y maes addysg yn Rhondda Cynon Taf ei hun, sy’n gartref i bedair ysgol uwchradd Gymraeg (mwy nag unrhyw sir arall yn y de) lle’r oedd dros 2,800 o bobl ifainc 11-18 oed yn derbyn eu haddysg trwy gyfrwng y Gymraeg yn 2023/4 (StatsWales, 2024a). Ymhlith y tua 8,000 o blant sy’n mynychu ysgolion Cymraeg y sir ar lefelau cynradd ac uwchradd, llai na 2,500 sy’n cael ei nodi fel rhai sy’n siarad Cymraeg ar yr aelwyd (ac nid yw hynny o reidrwydd yn meddwl eu bod yn byw ar aelwydydd Cymraeg eu hiaith - gall gyfeirio at frodyr a chwiorydd yn siarad Cymraeg â’i gilydd yn achlysurol) (StatsWales, 2024b). Yn ogystal â hynny, wrth edrych ar ddosbarthiad siaradwyr Cymraeg y sir o ran oedran, gwelir fod y niferoedd sy’n siarad Cymraeg yn dechrau gostwng erbyn y grŵp oedran 20-24 oed (Comisiynydd y Gymraeg, 2023b). Gellir gweld, felly, sut y gallai strategaeth effeithiol o ran y Gymraeg yn y gweithle olygu bod pobl leol, yn enwedig pobl ifainc yr ardal, yn profi mudes neu drobwynt ieithyddol wrth iddynt ddechrau ar eu gyrfa a allai newid neu gryfhau eu perthynas â’r iaith (Gweler Pujolar a Gonzàlez, 2013).
Byddai hynny, yn ei dro, yn gymorth wrth gynnal tueddiadau cadarnhaol diweddar o ran sgiliau Cymraeg gweithlu Rhondda Cynon Taf yn gyffredinol. Rhwng 2023/4 a 2024/5, er i nifer y staff mae’r Cyngor yn eu cyflogi ostwng o 7,128 i 6,945, gwelwyd cynnydd yng nghanran a nifer y staff sy’n siarad Cymraeg, o 693 (9.73%) i 730 (10.51%). Mae gan wasanaethau unigol penodol allweddol hefyd ganrannau cymharol uchel o staff - er enghraifft mae 19% o staff y Gwasanaeth Ymgysylltu a Chyfranogiad Ieuenctid yn siarad Cymraeg (CBSRhCT, 2025a). Serch hynny, mae rhai gwasanaethau yn dal i wynebu heriau wrth gyflogi digon o siaradwyr Cymraeg i gynnal gwasanaethau mewn modd effeithiol, nad yw’n trin y Gymraeg yn llai ffafriol na’r Saesneg. Yn ei hadborth blynyddol i’r Cyngor, mae swyddfa Comisiynydd y Gymraeg wedi nodi am dair blynedd yn olynol fod y gwasanaeth Cymraeg ar linellau ffôn canolfan alwadau ganolog y Cyngor yn ddiffygiol, gyda’r Cyngor yn methu â delio â’r alwad yn Gymraeg ar yr un achlysur y cynhaliodd swyddogion y Comisiynydd weithgarwch siopa cudd (Comisiynydd y Gymraeg, 2024a; Comisiynydd y Gymraeg 2023a; Comisiynydd y Gymraeg, 2022). A hynny’n un enghraifft yn unig o’r meysydd lle y mae angen i’r Cyngor gynyddu’r nifer o staff sy’n siarad Cymraeg, a nifer o Hunanwerthusiadau Gwasanaethau blynyddol yn gyson nodi bod angen iddynt ‘ystyried’ cyflogi rhagor o siaradwyr Cymraeg i ateb y galw, mae anghymesuredd amlwg yn y ffaith bod y Cyngor wedi hysbysebu un swydd yn unig a oedd yn gofyn am sgiliau Cymraeg Lefel 4 neu 5 fel maen prawf hanfodol yn ystod 2024/5 (a hynny yn swydd cyfieithydd yn yr Uned Gwasanaethau Cymraeg) (gweler CBSRhCT, 2025a).
Caiff arferion a rhwystredigaethau fel hyn eu hadlewyrchu yn safle’r Gymraeg yn yr economi leol. Yn ôl diwydiant, y sector sydd â’r ganran uchaf o siaradwyr Cymraeg yn ei gweithlu o bell ffordd yw’r sector addysg, gyda 24% yn medru’r iaith, sydd ymhell ar y blaen o’r sectorau ‘Cymreigiaf’ eraill sef gweinyddiaeth gyhoeddus (15.6%), y diwydiant gwybodaeth a chyfathrebu (15.7%) a gweithgareddau proffesiynol, gwyddonol a thechnolegol (15%) (Comisiynydd y Gymraeg, 2023b). Mae’n bosibl bod hyn yn ychwanegu at y canfyddiad yn lleol fod y Gymraeg yn iaith sy’n cael ei defnyddio ym maes addysg yn unig, a’i bod hi’n iaith sy’n perthyn i’r dosbarth canol a chanddi fawr ddim perthnasedd i drwch y boblogaeth leol sydd yn ystyried eu hun yn perthyn i’r dosbarth gweithiol. Mae hynny o bosibl yn ddilyniant naturiol i’r sefyllfa yn hanesyddol lle mae datblygiad hunaniaeth ddiwydiannol ardaloedd fel Cwm Rhondda yn digwydd ar yr un pryd â dirywiad sylweddol yn nifer y siaradwyr Cymraeg yn yr ardal (Jenkins, 1998; Aitchison a Carter, 2000, tt. 33-4). Erbyn heddiw, a’r diwydiannau trwm wedi hen chwythu’u plwc, a lefelau uchel o ddifreintedd wedi dod yn eu lle, mae’r Gymraeg yn aml yn cael ei weld fel maes sy’n cystadlu â blaenoriaethau eraill am adnoddau ariannol cyhoeddus. Dengys rhai o’r ymatebion i ymgynghoriad y Cyngor ar effaith yr Eisteddfod Genedlaethol a gynhaliwyd ym Mharc Ynysangharad ym Mhontypridd fod rhai yn dal i gwestiynu gwerth gwario ar y Gymraeg ar draul gwasanaethau eraill, yn enwedig mewn cyfnod o doriadau a chynni ariannol (CBSRhCT, 2025).
Ond mae’r adborth a dderbynnir drwy’r ymgynghoriad uchod, ar y cyfan yn gadarnhaol tu hwnt, sy’n golygu bod cyfle i ysgogi mudes neu drobwynt ieithyddol yn y sir, nid yn unig yn y gymuned, ond ymhlith gweithlu’r Cyngor – wedi’r cyfan roedd nifer helaeth o adrannau ynghlwm â threfniadau’r Eisteddfod, a nifer helaeth o staff heb fawr ddim sgiliau Cymraeg a oedd heb ymgysylltu â’r iaith o gwbl o’r blaen wedi gallu hawlio clod am lwyddiant Prifwyl 2024 (CBSRhCT, 2025b). Gan adleisio dadl Pujolar a Gonzàlez fod mudes yn gysylltiedig â ‘specific personal life trajectories rather than ethnic affiliations’ (2013, t. 140), gallai’r broses o weithio am bedair blynedd (gohiriwyd yr Ŵyl ddwywaith oherwydd y pandemig Covid-19) ar ddigwyddiad mor llwyddiannus ysgogi newid mewn agwedd tuag at berthnasedd y Gymraeg i fywydau’r staff hyn o leiaf, hyd yn oed os nad yw’n cael effaith ar eu defnydd ohoni. 
Yn y cyd-destun hwnnw, mae’n briodol iawn bod Cyngor Rhondda Cynon Taf wedi lansio ei Gynllun Gwarantu Cyfweliad i Siaradwyr Cymraeg Lefel 3 neu’n Uwch ychydig o ddiwrnodau cyn dechrau Prifwyl Pontypridd ym mis Awst 2024. Y cynllun hwn yw’r diweddaraf mewn cyfres o bolisïau a chynlluniau gan Gyngor Bwrdeistref Sirol Rhondda Cynon Taf i geisio cynyddu sgiliau Cymraeg ei weithlu ar ei hyd. Yn 2011, ar drothwy pasio Mesur y Gymraeg, cytunodd Cabinet y Cyngor i Strategaeth Cynllunio’r Gweithlu newydd a oedd yn cynnwys Strategaeth Sgiliau Iaith, ac ynddi ymrwymiad y byddai’r sefydliad yn anelu at sicrhau bod sgiliau iaith ei weithlu yn adlewyrchu demograffeg yr ardal gan osod targed mymryn yn uwch na ffigyrau’r Cyfrifiadau diwethaf: ‘Given the current linguistic profile of the county borough a 12.5% bilingual staff ratio would be interpreted as sufficient in terms of work force planning. This relationship will need to be reviewed should the ratio change’ (CBSRhCT, 2011, t. 3). Yn ogystal â hynny, ers dyddiad gosod hysbysiad cydymffurfio Safonau’r Gymraeg ar y Cyngor yn 2015, polisi’r Cyngor yw y bydd pob swydd y mae’n ei hysbysebu gofyn bod gan ymgeiswyr sgiliau Cymraeg lefel 1 fan lleiaf adeg eu penodi, a bydd y rhai sy’n methu â bodloni’r maen prawf hanfodol hwn yn gorfod ymgymryd â chwrs i gyrraedd y lefel priodol yn rhan o’u cyfnod prawf er mwyn gallu bodloni gofynion mwyaf sylfaenol Safonau’r Gymraeg megis ateb y ffôn yn Gymraeg. Mae hyn yn cynnwys staff sy’n gwbl newydd i’r Cyngor yn ogystal â staff cyfredol sy’n newid swydd oddi mewn i’r sefydliad. 
Er bod cynnydd yn nifer y siaradwyr Cymraeg yn y gweithlu dros y flwyddyn ariannol ddiwethaf (fel y nodwyd uchod), mae’r ganran wedi ffigwr wedi sefydlogi ar tua 9.5% ers sawl blwyddyn cyn hynny (CBSRhCT, 2024; CBSRhCT, 2023a; CBSRhCT, 2022; CBSRhCT, 2021), heb unrhyw ymgyrchoedd penodol ar ran y Cyngor i geisio gwella’r ffigwr. Yn ogystal â hynny, er bod y cwrs Cymraeg Lefel 1 hanfodol wedi’i wreiddio’n llwyddiannus ar draws y Cyngor yn rhan naturiol bellach o’r gweithdrefnau ymsefydlu nid yw’r broses hon wedi cael yr effaith a ddymunwyd ym mhob achos. Er enghraifft, mae adborth siopa cudd Comisiynydd y Gymraeg a gweithgarwch archwilio mewnol yn aml dangos nad yw staff ar dderbynfeydd canolfannau hamdden a llyfrgelloedd y Cyngor yn ateb y ffôn yn Gymraeg yn gyson, ac mae’r gweithlu’r Cyngor yn dal i ddibynnu’n helaeth ar ei dîm o 13 o gyfieithwyr sy’n cyfieithu dros filiwn o eiriau'r flwyddyn ar ran adrannau eraill, yn hytrach na bod gwasanaethau yn datblygu eu capasiti eu hun i weithredu trwy’r Gymraeg. Yn wyneb yr heriau hyn, penderfynwyd bod angen ymyrraeth bellach i ategu’r cynlluniau sydd eisoes ar waith, hynny ar ffurf y cynllun gwarantu cyfweliad.
Mae’n bolisi syml a hawdd ei weithredu - mae’r ymgeisydd yn ticio blwch ar y ffurflen gais i fanteisio ar y cynllun, ac i gydsynio y byddant yn fodlon defnyddio’u sgiliau Cymraeg yn rhan o’i swydd lle bo angen os cânt eu penodi, gyda’r rhybudd y bydd dweud celwydd am hyn yn fater disgyblu fel unrhyw achos arall o ddweud celwydd yn ystod y broses benodi. Os yw’r ymgeisydd yn bodloni meini prawf hanfodol y swydd, caiff ei wahodd i gyfweliad, ac nid oes unrhyw brawf o’i sgiliau iaith yn digwydd yn rhan o’r broses honno (heblaw bod y swydd yn un sy’n gofyn am sgiliau Cymraeg lefel 3-5 fel rhai hanfodol - e.e. prawf cyfieithu i ddarpar gyfieithwyr).
Wrth baratoi’r cynllun a’i roi ar waith, un o brif nodau’r Cyngor oedd bod yn sensitif i hunaniaeth a chefndir ieithyddol siaradwyr Cymraeg yr ardal, gan ystyried y cyfleoedd blaenorol y byddant wedi’u cael i ddefnyddio’r iaith a goblygiadau hynny ar gyfer eu hyder wrth wneud hynny (CBSRhCT, 2023b). Dyna pam y dewiswyd sgiliau Cymraeg lefel 3 fel y trothwy ar gyfer cymryd rhan yn y cynllun gwarantu cyfweliad, yn ogystal â bod hynny’n cael ei ystyried gan y Cyngor fel lleiafswm ar gyfer cyflenwi gwasanaeth yn Gymraeg mewn modd ystyriol (CBSRhCT, 2023b). Roedd swyddogion yn ymwybodol bod diffyg hyder, a hefyd diffyg arfer, nifer o’r siaradwyr Cymraeg a oedd eisoes yn gweithio i’r Cyngor yn llesteirio ymdrechion sawl un i ddefnyddio’u sgiliau iaith yn broffesiynol ac yn gymdeithasol yn y gwaith – gellir nodi ystod o brofiadau, o swyddog ifanc o’r Gwasanaeth TGCh a addysgwyd mewn ysgol Gymraeg leol sy’n hapus i swyddogion y Gymraeg siarad â hi yn Gymraeg er ei bod hi’n siarad Saesneg yn ôl, i aelod o uwch dîm rheoli’r Cyngor a fagwyd ar aelwyd Gymraeg yn y gorllewin (ond sydd wedi gweithio yn awyrgylch Saesneg y Cyngor ers degawdau) sy’n grediniol nad yw ei Chymraeg yn ddigon da iddi ddrafftio’i sylwadau Cymraeg ei hun ar gyfer agor cyfarfodydd. Mae’r canfyddiad nad yw eu Cymraeg yn ‘ddigon da’ yn un sy’n rhwystro’r defnydd o gapasiti Cymraeg cudd y Cyngor, ac mae’n rhywbeth sydd yn rhannol wedi’i ddwysáu gan yr awyrgylch rheoleiddiol sydd wedi’i ragnodi erbyn hyn gan ddeddfwriaeth iaith, a’r siars i ‘beidio â thrin y Gymraeg yn llai ffafriol na’r Saesneg’. Mae’n ddigon hawdd deall petruster unigolion i ddefnyddio’r Gymraeg yn broffesiynol pan mae corff yn derbyn sawl cwyn ddi-sail am ‘safon’ iaith rhyw ddogfen neu’i gilydd oddi wrth Gomisiynydd y Gymraeg (Comisiynydd y Gymraeg, 2024b., tt.130-2; Comisiynydd y Gymraeg, 2023c, t. 2). Gellid hefyd gweld bai ar y Cyngor ei hun am hyn, am y ffordd y mae wedi buddsoddi’n helaeth mewn uned gwasanaethau Cymraeg gref yn hytrach na mynd i’r afael â’r heriau wrth wreiddio defnydd o’r iaith yn fwy eang, ac mewn ffordd fwy anffurfiol, ar draws y sefydliad. 
Wrth dwrio ymhellach, yr hyn a ddaw’n amlwg yw bod rhaniadau ieithyddol yn bodoli rhwng gwahanol ddefnyddwyr/siaradwyr y Gymraeg, yn seiliedig ar ganfyddiadau o bwy sydd yn cael defnyddio’r Gymraeg ac ym mha sefyllfa. Ar achlysuron lle mae’r Gymraeg wedi cael ei defnyddio mewn modd mwy hamddenol, fel ar faes Eisteddfod Genedlaethol 2024 ym Mhontypridd, mae staff y Cyngor wedi bod yn barod iawn i ddefnyddio’u Cymraeg lle nad oeddent yn fodlon â hynny o’r blaen. Adlewyrchir hyn ar lefel y gymuned hefyd yn yr ymgynghoriad ar effaith yr Eisteddfod Genedlaethol yn lleol a gynhaliodd y Cyngor yn gynnar yn 2025. Er nad yw’r adroddiad terfynol wedi’i gyhoeddi eto, ymhlith yr ymatebwyr a oedd yn nodi eu bod wedi mynychu’r Eisteddfod, roedd yr adborth yn arbennig o gadarnhaol. Un thema gyson oedd bod pobl nad ydynt yn siarad Cymraeg yn nodi eu bod yn teimlo bod croeso iddynt ar y maes, a’r sylw hwnnw bron yn ddieithriad wedi’i gymhwyso gan ymadrodd megis ‘even though I don’t speak Welsh’ (CBSRhCT, 2025). Er bod y rhain yn sylwadau cadarnhaol ar y cyfan, maent yn datgelu bod y Gymraeg wedi’i godio’n lleol fel rhywbeth nad yw’n perthyn i bawb, neu lle nad oes croeso bob tro i’r sawl nad ydynt yn ei siarad (Hall, 1980). Mae’n hawdd gweld sut mae agweddau o’r fath yn effeithio ar y defnydd o’r iaith siaradwyr y Gymraeg yn lleol, a nifer yn dod o deuluoedd sydd heb brofi’r Gymraeg yn helaeth y tu allan i sefyllfaoedd ffurfiol, fel yr ysgol, lle mae’r Gymraeg hefyd wedi bod yn rhywbeth sy’n cael ei mesur yn nhermau safon. Mae angen polisïau neu arferion sy’n torri’r garw, fel petai, gan ddangos bod sawl ffordd o berthyn i gymuned o siaradwyr Cymraeg a sawl math o Gymraeg yn dderbyniol, yn enwedig ar lafar mewn sefyllfaoedd anffurfiol.
Serch hynny, mae gwrthdroi agweddau sydd wedi hen ennill eu plwyf yn cymryd amser. Wrth ystyried arferion defnyddio’r Gatalaneg yn y gweithle yng Nghatalunya yng nghyd-destun eu trafodaeth am mudes ieithyddol, noda Pujolar a Gonzàlez, ‘the norms of language choice and linguistic ideologies in everyday informal talk proved more resilient than expected or wished by language planners’, hyd yn oed mewn cymunedau lle mae mwyafrif helaeth yn medru’r iaith leiafrifol (2013, t. 139). Mewn cymuned fel un Rhondda Cynon Taf lle dim ond 12.4% sy’n siarad Cymraeg, a’r ffigwr hynny’n llai ymhlith gweithlu’r Cyngor ei hun, gellid disgwyl bod newid yr agweddau hynny yn dasg anos fyth. Yn ogystal â hynny, gall hunaniaeth sosio-economaidd yr ardal ychwanegu haen arall at yr her. Yn ei hastudiaethau o’r berthynas rhwng iaith a dosbarth cymdeithasol yn y gweithle, noda Gonçalves fod polisïau iaith anffurfiol yn gallu bodoli sy’n effeithio ar y modd y mae siaradwyr iaith benodol yn arfer neu’n celu eu hiaith yn y gweithle, yn enwedig aelodau’r dosbarth gweithiol yn wyneb disgwyliadau rheolwyr sydd yn aml â statws cymdeithasol neu economaidd uwch (Gonçalves, 2020). Nid yw’r rhaniadau dosbarth a ddisgrifir gan Gonçalves yn gweddu’n union i weithlu’r Cyngor (e.e. nad yw’r rhaniadau dosbarth rhwng is-swyddogion ac uwch-swyddogion mor ddu a gwyn, ac nid oes modd disgrifio is-swyddogion ar y cyfan fel gweithwyr ‘blue-collar’, er bod rhai wrth gwrs yn ymgymryd â gwaith sy’n nodweddu’r categori hwnnw (Gonçalves, 2020, t. 328). Ond mae ei sylw am hunaniaeth sosio-economaidd ‘which bears the remnants of the ‘old’ economy in the era of industrial production’ yn berthnasol i hunaniaeth Rhondda Cynon Taf fel un o ardaloedd arwyddocaol hen faes glo ac effaith yr hanes hwnnw ar dirlun ieithyddol yr ardal, sy’n golygu mai’r Saesneg yw iaith gwaith, a’r gwaith yn gysylltiedig â thwf a thra-arglwyddiaeth y Saesneg. Mae syniadau Woolard (2008) am anhysbysrwydd a dilysrwydd - ‘anonymity’ ac ‘authenticity’ - mewn perthynas ag iaith hefyd yn berthnasol yma. Wrth gymhwyso’r syniadaeth hon i sefyllfa Catalunya, noda Pujolar a Gonzàlez:
‘language practices and discourses in Catalonia dwell in this ambivalence between Catalan as a common public language that belongs to both everybody and nobody [sef yr elfen o anhysbysrwydd], and as an identity marker that reproduces ethno-linguistic categories and acts as a marker of distinction and difference [sef yr elfen o ddilysrwydd]’ (2013, t. 140).
Dyma, i raddau, y sefyllfa y mae deddfwriaeth a strategaethau iaith wedi’i chreu yng Nghymru. Wedi’r cyfan ‘Iaith i Bawb’ yw’r Gymraeg yn ôl un o hen strategaethau Llywodraeth Cymru ac mae gan bawb yr hawl i’w defnyddio wrth ymwneud â sefydliadau cyhoeddus – mae’n ymwneud a hawliau a gweledigaeth strategol. Gwaetha’r modd mae’r Gymraeg yn dal i gynrychioli grŵp o bobl ‘ar wahân’ i nifer, ffaith a enghreifftiwyd gan gŵyn a dderbyniwyd am y cynllun gwarantu cyfweliad ei hun wrth baratoi’r ymchwil hwn, a honnodd fod y cynllun yn camwahaniaethu yn erbyn ‘non Welsh speakers’ (gweler LinkedIn Rhondda Cynon Taf Council, 12 Mai 2025), gan gam-ddeall nod cynlluniau sy’n blaenoriaethu sgiliau Cymraeg i sicrhau gweithlu sy’n gallu darparu gwasanaethau Cymraeg, a gweld siaradwyr Cymraeg a’r di-Gymraeg fel grwpiau cymdeithasol ar wahân (Lewis, 2011, t. 1024). Mae agwedd fel hon sy’n gwahaniaethu rhwng siaradwyr Saesneg a Chymraeg hefyd yn rhoi siaradwyr Cymraeg nodweddiadol yr ardal (h.y. sy’n dod o gefndir Saesneg ei iaith) mewn cyfyng gyngor o ran i ba grŵp y maent yn perthyn yn ddilys. 
Wrth alluogi siaradwyr Cymraeg a oedd yn barnu bod ei sgiliau ar lefel 3 gyfranogi o’r cynllun gwarantu cyfweliad roedd y Cyngor yn gobeithio goresgyn nifer o’r heriau hyn, gan roi cyfle i siaradwyr Cymraeg llai hyderus gynnal ac ymarfer y sgiliau maent wedi’u meithrin yn yr ysgol, a chreu mwy o botensial i’r Gymraeg gael ei defnyddio ar draws y gweithlu ac yn y pendraw ‘Gymreigio’r sefydliad, gan obeithio lleihau ar yr ymdeimlad yn lleol bod siaradwyr Cymraeg a Saesneg yn grwpiau ar wahân (CBSRhCT, 2023b). I’r perwyl hynny, yn groes i’r reddf, lluniwyd dwy ymgyrchu hyrwyddo ar wahân ar gyfer y cynllun ar y cyfryngau cymdeithasol. Roedd y naill (yn Gymraeg) yn targedu’r math o siaradwr hyderus a fyddai’n fwy tebygol o ddefnyddio’r cyfryngau cymdeithasol trwy gyfrwng y Gymraeg gyda’r gobaith o’u denu i ystyried y Cyngor fel cyflogwr a fyddai wir yn gwerthfawrogi eu sgiliau iaith. Roedd y llall (yn Saesneg) yn targedu’r math o siaradwr sy’n nodweddu cyfran helaeth y siaradwyr Cymraeg lleol sydd yn llai hyderus o’u sgiliau, a chan ddefnyddio rhai o egwyddorion strategaeth eiriol Llywodraeth Cymru, Llais y Gymraeg, i drafod y Gymraeg mewn ffordd gynhwysol - defnyddir y geiriad ‘even if it’s not your first language or you haven’t used it since school - you’re eligible!’ yn benodol er mwyn taro deuddeg â’r boblogaeth leol (Facebook ‘Rhondda Cynon Taf Council’, 2025; Llywodraeth Cymru, d.d.). Mae ysgolheigion ym maes cynllunio iaith wedi trafod ers amser sut y gellir cynllunio bri (Mesthrie et al., 2009, t. 374) i greu amodau mwy ffafriol i alluogi defnydd yr iaith, ac un model a ddatblygwyd i ddisgrifio sut mae prosesau o’r fath yn digwydd ar lefel sefydliadol neu gymdeithasol (y lefel macro neu meso i bob pwrpas) yw olwyn dân Strubell:
 
								(wedi’i addasu o Strubell, 2006).
Er nad oes man cychwyn amlwg i’r olwyn, os ystyriwn amcanion Cynllun Gwarantu Cyfweliad i Siaradwyr Cymraeg Cyngor Rhondda Cynon Taf, gellir dadlau bod y cynllun yn ceisio sicrhau ‘canfyddiad uwch o ddefnyddioldeb yr iaith’ ar lefel yr unigolyn – hynny yw, eu canfyddiad o ddefnyddioldeb, ac felly dilysrwydd, eu sgiliau eu hunain. Yn eu hastudiaeth o mudes ieithyddol yng ngweithleoedd Catalunya, mae Pujolar a Gonzàlez yn casglu bod llwyddiant twf yn y defnydd o’r Gatalaneg yn y gwaith ymhlith siaradwyr o gefndir amrywiol yn deillio o’r ffaith bod dewis iaith yn cynrychioli dewis personol yn hytrach nag ymlyniad wrth hunaniaeth grŵp penodol (2013, t. 140). Gellir dadlau mai dyma yw un o ddeilliannau cynllun Cyngor Rhondda Cynon Taf hefyd, sef grymuso unigolion i gredu yng ngwerth eu sgiliau eu hun, yn hytrach na meddwl am ei hun fel aelodau o grŵp o siaradwyr nad yw eu sgiliau iaith yn ddigon da. 
	Yn hynny o beth, gellid dadlau bod cynllun gwarantu cyfweliad i siaradwyr Cymraeg yn fwy addas yng nghyd-destun penodol CBSRhCT, na gosod sgiliau Cymraeg o lefel benodol (gan amlaf 4 neu 5) yn faen prawf hanfodol ar gyfer swydd, fel sy’n arfer gan Amgueddfa Cymru ar gyfer staff Sain Ffagan sy’n ymwneud â’r cyhoedd. Mae’n gyfle i gael effaith ar hyd a lled y sefydliad, yn hytrach na mewn rhai swyddi neu adrannau yn unig, ac mae’n annog defnydd ymhlith y dihyder a’r di-arfer. Mae hyn yn cynnig cyfle i’r unigolion hynny brofi mudes gadarnhaol o safbwynt eu Cymraeg, lle y mae’r sawl sy’n gallu bodloni maen prawf hanfodol lefel 4 neu 5 yn fwy tebygol o fod yn defnyddio’u Cymraeg yn fwy aml ac mewn amrywiaeth o sefyllfaoedd beth bynnag.
Arwydd o lwyddiant y Cynllun yn hyn o beth yw bod dros 30% o’r bobl sydd wedi’u penodi drwy’r cynllun yn datgan eu bod ganddynt sgiliau Cymraeg lefel 3 ac nid sgiliau uwch sydd fel arfer yn arwydd o ruglder neu hyder (CBSRhCT, 2025c). Mae hynny’n arbennig o arwyddocaol o ystyried bod siaradwyr Cymraeg lefel 3 yn cynrychioli 2.27% yn unig o weithlu arferol y Cyngor yn ei gyfanrwydd (CBSRhCT, 2025a). Ond i ba raddau mae’r llwyddiant hwn yn trosglwyddo yn ddefnydd o’r Gymraeg ymhlith y siaradwyr hyn yn y gweithle, a sut y mae modd monitro hynny? Pwynt pwysig i’w nodi o ran gweithredu’r cynllun, ac o bosibl ei llwyddiant ymddangosiadol ar yr arwyneb,  yw’r ffaith nad yw’r Cyngor yn gofyn i ymgeiswyr sy’n rhan o’r cynllun brofi eu sgiliau Cymraeg yn ystod y broses ymgeisio neu gyfweld (oni bai bod sgiliau Cymraeg lefel 3-5 yn rhai hanfodol yn ôl y disgrifiad swydd). Gwnaed y penderfyniad hwn am resymau ymarferol, gan nad oes digon o staff cymwys ym mhob adran neu wasanaeth i asesu sgiliau iaith pobl eraill yn effeithiol, ac am resymau egwyddorol, gan nad yw’r Cyngor eisiau ymddangos fel corff sy’n plismona iaith. Yn ogystal â hynny, teimlwyd bod hyn yn driw i amcanion y cynllun a oedd yn ceisio hyrwyddo'r hyn y gellir ei alw’n ddwyieithrwydd ‘defnyddiol’ dros hyfedredd yn y Gymraeg, gan alw i gof y dywediad ‘gwell Cymraeg slac na Saesneg slic’ (gweler Lovrits et al., 2024, t. 152). Wrth drafod sut mae gweithleoedd eraill yn negodi’r angen i ddefnyddio ffurfiau ieithyddol llai safonol mewn gweithleoedd dwyieithog a safonau neu ddisgwyliadau o ran hyfedredd neu ruglder gan siaradwyr iaith gyntaf, mae Lovrits et al yn defnyddio’r term language cringe i ddisgrifio’r hyn y mae arferion ieithyddol yn y gweithle ymhlith siaradwyr ieithoedd gwahanol yn ei ddatgelu am agweddau personol, sefydliadol a chymdeithasol (2024, t. 152). Nodant:
Language cringe represents a moment in discourse (text or talk), in which the language user is apologetic about his/her language use, thus taking a deliberately inferior stance positioning towards the communication partner... Language cringe aims to elicit sympathy and pre-empt reproaches regarding non-standard or ‘non-native’ langugae use (2024, tt. 152-3. Pwyslais yn y gwreiddiol).
Mae hon yn ffenomen y gellid dadlau sy’n ymddangos mewn tair ffordd yng nghyd-destun y Gymraeg. Yn gyntaf, mae’n eithaf arferol i siaradwyr di-hyder neu ddi-arfer (gan gynnwys y rheiny sydd wrthi’n dysgu’r Gymraeg) ymddiheuro am safon eu Cymraeg neu esbonio eu bod yn siarad ychydig o Gymraeg yn unig neu heb eu defnyddio ers cyfnod. Yn wir, y math hwn o ymddygiad fu’n sbardun i’r cynllun gwarantu cyfweliad yn y lle cyntaf. Yn ail, mae’n bosib y siaradwyr Cymraeg hyfedr neu hyderus brofi language cringe hefyd ond mewn ffordd ychydig yn wahanol, wrth iddynt beidio ag arddel eu hawliau iaith, er hwylustod i’w cydweithwyr. Ac yn drydydd, nid yw’n anarferol clywed y rheiny nad ydynt yn siarad Cymraeg yn ymddiheuro am hynny, naill ai oherwydd eu bod yn teimlo cywilydd am eu diffyg sgiliau, neu oherwydd ei bod am i’r sawl sy’n defnyddio’r Gymraeg ymwrthod rhag gwneud hynny.
Y gwrthwyneb i language cringe, yn ôl Lovrits et al, yw language push, ‘a unilateral decision to use or not use a language, without agreeing on that choice with the communication partner’ (2024, t. 153), sy’n adlewyrchu profiad a adroddir gan ddysgwyr yn aml, bod siaradwyr hyfedr Cymraeg yn troi i’r Saesneg â hwy er mwyn osgoi peri anhawster i’r sawl sy’n llai hyderus neu gyfforddus yn yr iaith. Serch hynny gall fod yn gysyniad cadarnhaol o safbwynt y Gymraeg yn y gweithle, gan ymdebygu at gysyniadau fel cadernid iaith, sydd wedi ennill ei thir yn y maes cynllunio iaith yng Nghymru yn ddiweddar trwy brosiect LISTEN Cwmni Iaith Cyf (2025), neu raglen ARFer a ddatblygwyd gan ymchwilwyr ym Mhrifysgol Bangor (Williams, 2023).
Byddai cynnwys rhyw fath o hyfforddiant cadernid iaith yn fuddiol i’r sawl sydd wedi’u penodi trwy’r cynllun gwarantu cyfweliad – yn wir i unrhyw siaradwr Cymraeg sy’n gweithio i’r Cyngor – i fagu eu hyder wrth ddefnyddio’u Cymraeg mewn sefyllfaoedd lle y byddant fel arfer yn troi at y Saesneg er hwylustod, boed hynny er eu lles eu hun neu eraill. Un opsiwn byddai rhoi technegau ARFer ar waith gyda grwpiau o staff sy’n cael eu penodi drwy’r cynllun neu yn yr adrannau lle maent yn gweithio.  Yn ôl Williams mae ARFer yn anelu at ‘gynyddu’r defnydd llafar o’r Gymraeg yng nghyd-destun y gweithle’ (2023, t. 145) a hynny trwy weithredu:
Trefniant o fewn gweithleoedd dwyieithog … gyda’r bwriad o gefnogi ac annog pobl i wneud rhagor o ddefnydd o’u sgiliau Cymraeg yn y gwaith. Ei phrif [sic] nod yw shifftio’r cyd-destun arferion iaith mewn gweithleoedd dwyieithog … o blaid y Gymraeg trwy fanteisio ar bŵer ymrwymiadau a gosod dewisiadau diofyn … trwy benodi rhai gweithwyr i weithredu fel Galluogwyr ARFer (2023, t. 349. Pwyslais yn y gwreiddiol).
Un o fanteision y dull hwn yw bod timoedd o weithwyr yn ysgwyddo’r cyfrifoldeb eu hun o weithredu’r cynllun a monitro cynnydd, heb fod hynny’n dod o’r brig i lawr. Mae Hodges a Prys wedi nodi pwysigrwydd cydnabod bod cynllunio iaith yn digwydd ar lefel ficro hefyd, ymhlith timoedd bach ac unigolion, a thrafodant ar y cyd â Gruffydd fod angen yn aml feddwl am sut y gellir cynllunio o’r gwraidd i fyny, yn hytrach a gweithredu cynlluniau cenedlaethol ar lefel leol heb eu newid o gwbl, yng nghyd-destun penodol hyfforddiant iaith yn y gweithle (Hodges a Prys, 2019; Gruffydd, Hodges a Prys, 2023). Fel y mae’r drafodaeth flaenorol ar bolisïau recriwtio CBSRhCT yn dangos, mae’r Cyngor yn weithgar iawn pan mae’n dod at roi safle i’r Gymraeg ar lefel gorfforaethol neu sefydliadol, ond prin iawn yw unrhyw gynlluniau ar lefel adrannau unigol i gynllunio ar gyfer gweithlu Cymraeg, a phrin yw unrhyw ymdrechion i gynnal yr iaith o’r gwraidd i fyny. Byddai gweithredu rhaglen ARFer yn fodd o rymuso staff â sgiliau Cymraeg i gymryd cyfrifoldeb am ddefnyddio’r iaith, a’i pherchnogi hi fel iaith ei grŵp nhw, a hynny heb fonitro ffurfiol oddi fri.
Serch hynny, mae Gruffydd hefyd yn dadlau’n gryf o blaid pwysigrwydd monitro effaith ymdrechion staff i ddysgu neu wella eu Cymraeg yn y gweithle er mwyn sicrhau eu bod yn cyfrannu at gyflawni nodau sefydliadol yn ogystal â chymell y sawl sy’n dysgu i ddatblygu eu sgiliau (Gruffydd, 2022). Wedi i’w ymchwil mewn sefydliadau’r sector cyhoeddus yng Nghymru ddangos bod mwyafrif helaeth y rheiny sy’n dewis dysgu Cymraeg yn rhan o’u swydd yn gwneud hynny am resymau personol heb unrhyw ddisgwyliad gan reolwyr iddynt ddefnyddio’r sgiliau newydd at ddibenion cyflenwi gwasanaethau, awgryma fod hyn yn debygol o arwain at sefyllfa lle ‘mae perygl i staff a rheolwyr ystyried yr hyfforddiant [iaith] yn rhywbeth cwbl ynysig, bron yn agwedd bersonol, sy’n ddigyswllt â swydd unigolyn penodol neu swyddogaeth benodol mewn gweithle’ (2022, t. 63). Gan gofio bod mudes ieithyddol llwyddiannus o blaid iaith leiafrifol yn debygol o ddigwydd pan fydd unigolyn yn cysylltu’r iaith â swyddogaeth newydd (Pujolar a Gonzàlez, 2013, tt. 139-140), dylai’r Cyngor sicrhau ei fod canfod cydbwysedd rhwng annog ei staff i ddefnyddio’r iaith ar eu menter eu hun, ond hefyd cyflwyno elfennau o fonitro er mwyn sicrhau’r deilliannau gorau.
Un ffordd o wneud hyn, fel y nodwyd uchod, byddai cynnal rhyw fath o gynllun hyfforddiant i’r sawl sy’n cael eu cyflogi drwy’r cynllun gwarantu cyfweliad. Mae’r Cyngor eisoes yn cynnal cynlluniau tebyg yn flynyddol i’r rheiny sydd wedi’u penodi i swyddi’r Cynllun Prentisiaethau a’r  Cynllun Graddedigion. Mewn cyfweliad a gynhaliwyd ag un o swyddogion Safonau’r Gymraeg Llywodraeth Cymru wrth werthuso cynlluniau CBSRhCT, nodwyd bod Cynllun Prentisiaethau'r Llywodraeth ei hun eisoes yn cynnwys hyfforddiant iaith yn rhan o raglen sefydlu’r sawl a benodwyd (Swyddog Llywodraeth Cymru, 2025). Mae’r prentisiaid yn ymgymryd â mis o hyfforddiant iaith gyda’i gilydd fel un garfan, a hyd yn hyn mae’r adborth gan gyfranogwyr a’u rheolwyr wedi bod yn gadarnhaol, gyda’r prentisiaid yn gallu ymarfer a’i gilydd, a phawb yn ymwybodol o’r nod y maent yn ceisio’i chyrraedd. I’r gwrthwyneb, mewn cyfweliad ag un o ‘raddedigion’ diweddar Cynllun Graddedigion CBSRhCT, nodwyd bod dim sôn o gwbl bron am y Gymraeg ar y cynllun hwnnw, er bod ffocws ar egwyddorion sylfaenol eraill gwaith gweinyddiaeth gyhoeddus yng Nghymru, megis Deddf Llesiant Cenedlaethau’r Dyfodol. (Dylid nodi bod y cyfwelai penodol hwn yn gydweithiwr yn yr Uned Gwasanaethau Cymraeg, ac felly’n ymwybodol, o bosibl, o’r ffaith bod y sawl sy’n gwerthuso’r cynlluniau hyn o blaid gwneud rhagor dros y Gymraeg beth bynnag). Wrth ddatblygu’r cynllun gwarantu cyfweliad ymhellach i gynnwys hyfforddiant ieithyddol o ryw fath, gellid cyflwyno elfennau tebyg i’r hyfforddiant mae graddedigion a phrentisiaid y Cyngor yn ei dderbyn hefyd. Gallai hynny arwain at greu tri grŵp yn flynyddol sy’n fwy cyfforddus yn arfer sgiliau iaith Cymraeg â’i gilydd waeth beth yw lefel eu hyfedredd, gan weddnewid canfyddiad y staff hyn o’r Gymraeg. Gan ystyried fod Pujolar a Gonzàlez yn nodi bod cyfle i mudes ieithyddol ddigwydd yn benodol pan fydd unigolion yn ‘entering the labor market’ (2013, t. 143), mae’n arwyddocaol bod y cynlluniau hyn i gyd yn apelio mewn gwahanol ffyrdd at bobl ifanc. O’u datblygu yn y ffordd fwyaf addas, gallent gael effaith wirioneddol gadarnhaol ar y genhedlaeth nesaf o siaradwyr Cymraeg a’u canfyddiad o ddefnyddioldeb a phwysigrwydd y Gymraeg yn eu bywyd beunyddiol.
O ystyried bod nifer o raddedigion y cynlluniau hyn wedi’u dyrchafu i swyddi lefel uwch mewn byr o dro, byddai gweithredu cynlluniau fel y cynllun gwarantu cyfweliad mewn ffordd fwy effeithiol yn fodd o hyrwyddo gwerth economaidd a ‘defnyddioldeb’ y Gymraeg, a’i gwerth diwylliannol anhepgor ar yr un pryd. Tra bod darparu cyfleoedd i weithwyr brofi mudes ieithyddol yn rhan bwysig o herio diffiniadau hanfodaidd o gymuned ieithyddol a chreu cyfleoedd i bobl ddefnyddio’u hiaith leiafrifol, mae hefyd cynnig y cyfle am dro ar fyd ar lefel sefydliadol er mwyn ehangu ar ddiffiniadau o Gymreictod dilys sy’n cynnwys siaradwyr Cymraeg o gefndiroedd a lefelau amrywiol, a allai gael effaith gadarnhaol bellach ar gynlluniau’r Cyngor ym maes addysg a chyflogaeth er enghraifft. Amser a ddengys a fydd ffocws Comisiynydd y Gymraeg ar y gweithle dros y blynyddoedd nesaf yn dwyn ffrwyth, ond mae pwyslais y Safonau ar rôl cyrff wrth gyflenwi gwasanaethau yn hytrach na hyrwyddo’r iaith mewn modd anffurfiol yn fewnol yn debygol o gynnal y status quo presennol o fesur sgiliau yn hytrach nag annog newid agwedd. Bydd Bil y Gymraeg ac Addysg 2025 yn creu cyfle i ail-edrych ar rai o’r Safonau hyn, a gobeithio gellir gosod gofynion ar gyrff sy’n gofyn iddynt ymateb yn strategol i’w sefyllfaoedd lleol eu hun. Dyma a argymhellwyd gan Adroddiad y Comisiwn Cymunedau Cymraeg i ardaloedd o arwyddocâd ieithyddol dwysedd uwch, ac mae’n bosib y gallai cynlluniau tebyg weithio mewn ardaloedd eraill hefyd, fel y mae arwyddion cynnar y cynllun gwarantu cyfweliad yn eu hawgrymu.

Atodiad 1 – Ffurflen Gydsynio i Gyfweliad
CANIATÂD YMCHWIL
Enw’r prosiect: Adolygu Cynllun Gwarantu Cyfweliad i Siaradwyr Cymraeg Cyngor Rhondda Cynon Taf / Aseiniad Ysgrifenedig ‘Hyrwyddo’r Gymraeg’ ar gyfer y Dystysgrif Ôl-raddedig mewn Polisi a Chynllunio Iaith PCYDDS
Diben y prosiect: Diben y gwaith ymchwil hwn yw adolygu’r Cynllun Gwarantu Cyfweliad i Siaradwyr Cymraeg sydd wedi bod ar waith yng Nghyngor Rhondda Cynon Taf ers Gorffennaf 2024, gan ystyried ei lwyddiannau a sut y gellid mynd ati i gryfhau’r cynllun a chyflawni’i nodau’n well yn y dyfodol, a pharatoi adroddiad ar hynny i Is-bwyllgor Cabinet ar faterion y Gymraeg Cyngor Bwrdeistref Sirol Rhondda Cynon Taf erbyn Hydref 2025. Bydd yr adroddiad hefyd yn ystyried y cynllun yn ei gyd-destun ehangach o ran dulliau recriwtio’r sector cyhoeddus yng Nghymru i gynyddu nifer y siaradwyr Cymraeg yn y gweithlu a chynyddu’r defnydd o’r Gymraeg yn y gweithle. Yn ogystal â chyflawni dibenion cylch gwaith yr Is-bwyllgor Cabinet ar faterion y Gymraeg, bydd hefyd yn cyfrannu at draethawd estynedig Lisa Sheppard ar gyfer y Dystysgrif Ôl-raddedig mewn Polisi a Chynllunio Iaith gyda Phrifysgol Cymru y Drindod Dewi Sant, sydd i’w gyflwyno ar 13 Mai 2025.

Trwy gydsynio i gymryd rhan yn yr ymchwil rwy’n datgan fy mod yn deall y canlynol:
· Rwy’n cymryd rhan yn yr ymchwil o’m gwirfodd;
· Bydd fy manylion yn cael eu storio yn unol â chyfraith diogelu data;
· Bydd fy nghyfraniad yn cael ei ddefnyddio at y dibenion a nodir uchod yn unig. Os yw’r sawl sy’n cynnal yr ymchwil yn dymuno ei ddefnyddio at ddibenion amgen, rhaid iddynt gael fy nghaniatâd i wneud hynny;
· Bydd fy nghyfraniad yn ymddangos yn yr adroddiad/traethawd terfynol yn ddienw;
· Mae gen i hawl i dynnu fy nghydsyniad yn ôl ar unrhyw adeg drwy e-bostio Lisa Sheppard – Lisa.C.SheppardThomas@rctcbc.gov.uk.
Llofnod y cyfrannydd:
Dyddiad:



Atodiad 2 – Dolen i’r Adroddiad Cabinet yn amlinellu Cynllun Gwarantu Cyfweliad i Siaradwyr Cymraeg Lefel 3 neu’n Uwch CBSRhCT
https://rctcbc.moderngov.co.uk/documents/s43306/Adroddiad.pdf?LLL=1 

